Sulen døde for to uger siden - formentlig i et trafikuheld på Bornholm.

Sulen Suleima, der gennem mange år har holdt til på Christiansø, er død.

Det bekræfter Mogens T. Kofod, som sidder i bestyrelsen for Dansk Ornitologisk Forening, over for TV 2.

- Sulen har formentlig været udsat for et trafikuheld på Bornholm i Nexø og er efterfølgende blevet aflivet af en jæger foranlediget af Falck, siger han.

- Et chok

Fugleekspert Vicky Knudsen har tidligere over for TV 2 karakteriseret sulen Suleima som verdens mest ensomme fugl, da den ved Danmarks østligste punkt levede mutters alene - uden kontakt til andre artsfæller.

Hun er meget ked af den tragiske måde, hvorpå Suleima er kommet af dage på.

- Det er jo et chok, og det er frygteligt, at den formentlig er blevet kørt ned. Man havde jo ondt nok af den i forvejen, siger Vicky Knudsen til TV 2.

Fugleeksperten forklarer, at den ensomme sule var en populær og folkekær fugl, der var blevet en attraktion på Bornholm og Christiansø.

- Det er en tragisk sag, og han vil blive savnet på de kanter, mener Vicky Knudsen.

Sørgeligt, men en del af livet

Den ensomme sule Suleima befandt sig dog ikke udelukkende på Christiansø, men har fløjet rundt mellem primært Gudhjem på Bornholm og Danmarks østligste punkt.

Mogens T. Kofod hørte om Suleimas død for 14 dage siden, og da han forleden var på Christiansø, fik han bekræftet, at den ikke er set længe på de kanter.

- Den er ikke blevet set hverken på havnen i Gudhjem eller på Møllebakken i Svaneke, hvor den også plejede at komme. Det er sørgeligt, at sulen er død, men det er en del af livets betingelser, siger Mogens T. Kofod til TV 2.

Forelsket i en el-stander

Det er bemærkelsesværdigt, at sulen Suleima valgte at leve sit liv på Christiansø og omegn, for normalt slår sulen sig sjældent ned i de områder.

- Den er blevet blæst ud af kurs, og det kan ske for alle fugle. I Danmark ser vi typisk sulerne langs den jyske vestkyst, da de fortrinsvist yngler i Nordatlanten. Det er meget sjældent, at de ryger helt over Østersøen og forbi Bornholm, har Vicky Knudsen forklaret til TV 2.

Sulen Suleima levede et ensomt liv og fik ifølge fugleeksperten decideret økuller af sit ophold på Christiansø.

Fuglen formåede blandt andet at forelske sig i en el-stander og forsøgte derudover at parre sig lystigt med en plastikpose.

Kurtiseringsscenerne mellem sulen og den grå el-stander er blevet fanget på Youtube, hvor man kan se, hvordan dele af det aparte kærlighedsforhold udfoldede sig.

Se mere om sulen Suleima i aften på TV 2 Bornholm fra klokken 19.50 via dette link: http://play.tv2bornholm.dk/?area=liveTV